Avalike hangete lepingud täidavad liikmesriikide majanduses olulist rolli. Hinnangute kohaselt moodustavad need enam kui 16% liidu sisemajanduse kogutoodangust (SKT). Enne ühenduse õigusaktide rakendamist sõlmiti ainult 2% avalike hangete lepingutest välismaiste ettevõtjatega. Lepingutel on võtmeroll teatavates sektorites, nagu ehitus ja ehitustööde riigihanked, energia, telekommunikatsioon ja rasketööstus, ning neid iseloomustab  traditsiooniliselt omamaiste tarnijate eelistamine seadusega kindlaksmääratud või halduseeskirjade põhjal. Avatud ja tõhusa konkurentsi puudumine oli üks takistus ühtse turu väljakujundamisel, suurendades tellijate kulusid ja pärssides teatavates võtmetähtsusega tööstusharudes konkurentsivõime arengut.